**AIŠKINAMASIS RAŠTAS**

**PRIE KLAIPĖDOS MIESTO SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS ADMINISTRACIJOS STRUKTŪROS PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos 2009 m. lapkričio 26 d. sprendimu Nr. T2-387 ,,Dėl Klaipėdos miesto savivaldybės administracijos struktūros ir nuostatų patvirtinimo“ patvirtinta Savivaldybės administracijos struktūra (keista Klaipėdos miesto savivaldybės tarybos 2011 m. liepos 28 d. sprendimu Nr. T2-245 ,,Dėl Klaipėdos miesto savivaldybės administracijos struktūros pakeitimo“, Klaipėdos miesto savivaldybės tarybos 2012 m. lapkričio 29 d. sprendimu Nr. T2-271 ,,Dėl Klaipėdos miesto savivaldybės tarybos 2009 m. lapkričio 26 d. sprendimo Nr. T2-387 „Dėl Klaipėdos miesto savivaldybės administracijos struktūros ir nuostatų patvirtinimo“ pakeitimo“, Klaipėdos miesto savivaldybės tarybos 2013 m. liepos 25 d. sprendimu Nr. T2-189 ,,Dėl Klaipėdos miesto savivaldybės tarybos 2009 m. lapkričio 26 d. sprendimo Nr. T2-387 „Dėl Klaipėdos miesto savivaldybės administracijos struktūros ir nuostatų patvirtinimo“ pakeitimo“, 2018 m. birželio 28 d. sprendimu Nr. T2-124 „Dėl Klaipėdos miesto savivaldybės tarybos 2009 m. lapkričio 26 d. sprendimo Nr. T2-387 „Dėl Klaipėdos miesto savivaldybės administracijos struktūros ir nuostatų patvirtinimo“ pakeitimo“) nesudaro galimybės labai gerai organizuoti darbą Klaipėdos miesto savivaldybės administracijoje (toliau – Savivaldybės administracija), sudėtinga pasiekti strateginio planavimo dokumentuose užbrėžtų tikslų ir rezultatų, veiklos vėluoja, organizacijai trūksta orientacijos į rezultatus, nėra pilnai įdiegtas procesų valdymas, neužtikrinamas kokybiškas bendradarbiavimas su miesto bendruomenėmis. Siekiant tobulinti Savivaldybės administracijos darbo organizavimą, užtikrinti nepriekaištingą teisės aktuose numatytų Savivaldybės funkcijų vykdymą ir geriausių viešojo valdymo praktikų taikymą, siūloma keisti Savivaldybės administracijos struktūrą iš esmės. Klaipėdos miesto savivaldybės tarybos 2009 m. lapkričio 26 d. sprendimą Nr. T2-387 ,,Dėl Klaipėdos miesto savivaldybės administracijos struktūros ir nuostatų patvirtinimo“ su visais pakeitimais siūloma pripažinti netekusiu galios.

Dabartinėje Savivaldybės administracijos struktūroje egzistuoja trys valdymo grandys su 69 struktūriniais vienetais: departamentai (6), skyriai (38) ir poskyriai (25). Padaliniai veiklą orientuoja dažniausiai tik į kuruojamą sritį, nematydami sąveikos su kitomis sritimis. Dažnai susiduriama su situacija, kai, iškilus problemai ar iniciatyvai, ilgai diskutuojama, kuriam padaliniui pagal kompetenciją ji priklausytų, ne ieškant būdų, kaip bendrai ją išspręsti ar įgyvendinti. Kai kurios veiklos dubliuojamos keliuose padaliniuose, kadangi trūksta dalinimosi informacija ir bendradarbiavimo.

2018 m. buvo užsakytos konsultavimo paslaugos siekiant įvertinti Savivaldybės administracijos darbo organizavimą ir pateikti rekomendacijas. Paslaugą suteikė viešo konkurso būdu atrinkta konsultacinė įmonė UAB „Civitta“. Savivaldybės administracija, išnagrinėjusi ir atsižvelgdama į konsultacinės įmonės pateiktas rekomendacijas, aptarusi būsimus pokyčius organizacijoje su Savivaldybės administracijos struktūrinių padalinių vadovais, darbuotojų atstovais, teikia šį tarybos sprendimo projektą.

Atsižvelgiant į konsultantų teiktas rekomendacijas, tolimesniame etape numatoma biudžetinių ir viešųjų įstaigų pertvarka.

**Savivaldybės administracijos struktūros pertvarka siekiama šių tikslų:**

* sustiprinti Savivaldybės administracijos orientavimą į rezultatus: nustatyti struktūrinių padalinių ir konkrečių darbuotojų atsakomybę už aiškiai apibrėžtus rezultatus, siejant su veiklos vertinimo ir atlygio sistema, stiprinti darbuotojų kompetencijas;
* sustiprinti projektinio valdymo kompetencijas: aukščiausios kvalifikacijos darbuotojus paskirti svarbiausių projektų vadovais, nustatyti aiškią atsakomybę už projekto biudžetą, įgyvendinimo terminus bei veiklų rezultatus;
* išvystyti Savivaldybės administracijoje vidinę komunikaciją, užtikrinti efektyvesnį bendradarbiavimą tarp struktūrinių padalinių bei įstaigų, komandinį darbą, tarpsektorinį požiūrį, bendruomenių įtraukimą į sprendimų priėmimą;
* diegti procesų valdymą – išskirti svarbiausius organizacijos procesus, vykdyti jų stebėseną, šalinti organizacijai pridėtinės vertės nekuriančias veiklas.
* išvengti funkcijų dubliavimo, perteklinio techninio darbo bei neefektyvaus resursų naudojimo.

Įvertinus Savivaldybės administracijos struktūros pokyčius, bus keičiami ir *Savivaldybės administracijos nuostatai*. Siekiama, kad jau nuo 2020 m. sausio 1 d. vietoje 7 esamų *Savivaldybės biudžeto asignavimų valdytojų* (5 departamentai, Savivaldybės administracijos direktorius, Savivaldybės kontrolės ir audito tarnyba) liktų 2 – Savivaldybės administracijos direktorius ir Savivaldybės kontrolės ir audito tarnyba. Biudžeto asignavimų valdytojų skaičiaus sumažinimas leistų greičiau ir efektyviau perskirstyti lėšas metų eigoje, sumažėtų savivaldybės strateginio veiklos plano bei savivaldybės biudžeto keitimų dėl lėšų perskirstymo.

**Savivaldybės administracijos struktūroje siūlomi pakeitimai:**

* 1. **Panaikinti 6 departamentus**: *Investicijų ir ekonominės plėtros, Urbanistinės plėtros, Miesto ūkio, Socialinių reikalų, Finansų ir turto bei Ugdymo ir kultūros departamentai*. Siekiant pagreitinti sprendimų priėmimą, trumpinama vertikali hierarchijos grandis, turimas žmogiškųjų išteklių potencialas nukreipiamas svarbiausių organizacijai sričių įgyvendinimui – stambių ir svarbių miestui projektų (investicinių ir neinvesticinių) kokybiškam valdymui ir įgyvendinimui.
  2. **Prijungti skyrius**:
     1. *Architektūros ir miesto planavimo skyrius* prijungiamas prie *Urbanistikos skyriaus* ir suteikiamas naujas pavadinimas *Urbanistikos ir architektūros skyrius*. Siekiama išvengti besidubliuojančių funkcijų, užtikrinti specialistų pavadavimą, greitesnę reakciją priimant teisės aktuose įtvirtintus pagal kompetenciją sprendimus, siekiant koordinuotai veikti urbanistikos ir architektūros srityje. Šiame skyriuje būtų vykdomos vyriausiojo architekto funkcijos.
     2. *Kapinių priežiūros skyrius* prijungiamas prie *Miesto tvarkymo skyriaus* ir vadinamas *Miesto tvarkymo skyriumi*. Kapinių priežiūros skyrius yra mažas struktūrinis vienetas, turintis keturias pareigybes, prijungiamas prie Miesto tvarkymo skyriaus, turinčio analogiškas miesto infrastruktūros tvarkymo ir priežiūros funkcijas.
     3. *Mokesčių skyrius* prijungiamas prie *Finansų skyriaus* ir vadinamas *Finansų skyriumi*. Mokesčių skyrius yra mažas struktūrinis vienetas, turintis 4 pareigybes, prijungiamas prie Finansų skyriaus siekiant koordinuotai vykdyti finansinių išteklių valdymo funkcijas.
     4. *Dokumentų valdymo, Archyvo ir Ūkio skyriai* sujungiami į vieną *Bendrąjį skyrių*. Skyrai apjungiami dėl funkcijų panašumo (bendrosios, organizaciją aptarnaujančios funkcijos) bei siekiant sumažinti vadovaujančių asmenų skaičių.
  3. **Pakeisti pavadinimą:**

1.3.1*Socialinės infrastruktūros priežiūros skyriaus* pavadinimas keičiamas į *Statinių administravimo skyrių*, tiksliau atspindint skyriaus vykdomą veiklą (švietimo, kultūros, socialinės srities įstaigų pastatų, jų priklausinių ir kitų statinių (pvz. sporto aikštynų) priežiūros ir remonto funkcijos, daugiabučių gyvenamųjų namų administratorių bei bendrijų veiklos priežiūra, renovacijos proceso skatinimas);

1.3.2. *Licencijų, leidimų ir vartotojų teisių apsaugos* skyriaus pavadinimas sutrumpinamas ir keičiamas *į Licencijų ir leidimų skyrių.*

**1.4.** **Pertvarkyti** *Tarptautinių ryšių ir ekonominės plėtros skyrių* į *Ekonominės plėtros grupę*, vieną vyriausiojo specialisto pareigybę perkeliant Savivaldybės tarybos ir mero pavaldumui. Grupė kompleksiškai dirbs organizuodama Klaipėdos miesto ekonominės plėtros strategijos iki 2030 m. įgyvendinimo priežiūros procesą, vykdys institucinę VšĮ „Klaipėda ID“, VšĮ „Klaipėdos turizmo ir kultūros informacijos centras“, asociacijos „Klaipėdos regionas“ veiklos priežiūrą.

**1.5. Skyriai (27 vienetai) tampa savarankiškesni, t. y. nesantys kito struktūrinio padalinio sudėtyje.** Panaikinus departamentus, skyrių vadovams tenka didesnė atsakomybė ir savarankiškumas, jie priskiriami aukštesnei 6-tai pareigybių grupei (Valstybės tarnybos įstatymo 7 straipsnis, 1 priedas) – skyriaus, kuris nėra kitame struktūriniame padalinyje, vedėjai: *Projektų skyrius, Statybos ir infrastruktūros plėtros skyrius, Ekonominės plėtros grupė (*buvęs Tarptautinių ryšių ir ekonominės plėtros skyrius*), Licencijų, leidimų skyrius (*buvęs Licencijų, leidimų ir vartotojų teisių apsaugos skyrius*), Urbanistikos ir architektūros skyrius (*prie Urbanistikos skyriaus prijungtas Architektūros ir miesto planavimo skyrius*), Paveldosaugos skyrius, Žemėtvarkos skyrius, Geodezijos ir GIS skyrius, Statybos leidimų ir statinių priežiūros skyrius, Miesto tvarkymo skyrius, Aplinkos kokybės skyrius, Transporto skyrius, Statinių administravimo skyrius (*buvęs Socialinės infrastruktūros priežiūros skyrius)*, Socialinės paramos skyrius, Sveikatos apsaugos skyrius, Socialinio būsto skyrius, Civilinės metrikacijos ir registracijos skyrius, Finansų skyrius, Apskaitos skyrius, Turto skyrius, Biudžetinių įstaigų centralizuotos apskaitos skyrius (*toliau - BĮCAS*), Švietimo skyrius, Sporto ir kūno kultūros skyrius, Kultūros skyrius, Planavimo ir analizės skyrius, Klientų aptarnavimo skyrius (*buvęs Vieno langelio ir e. paslaugų poskyris*), Informacinių technologijų skyrius (*buvęs Informacinių technologijų poskyris).

**1.6. Panaikinami 12 poskyrių, esančių struktūriniuose padaliniuose.** Siekiant sutrumpinti vertikalią valdymo grandį, naikinami poskyriai, turintys mažiau kaip 8 pareigybes, ir turintys analogiškas ar panašias funkcijas skyriuje**:**

1.6.1. *Projektų skyriuje* panaikinami 2 poskyriai*: Projektų atrankos ir analizės* bei *Projektų valdymo poskyriai*;

1.6.2 *Statybos ir infrastruktūros plėtros skyriuje* panaikinami du poskyriai: *Projektų įgyvendinimo priežiūros* bei *Statybos ir infrastruktūros įgyvendinimo poskyriai*;

1.6.3. *Architektūros ir miesto planavimo skyriuje*, kuris prijungiamas prie *Urbanistikos skyriaus* panaikinami du poskyriai: *Architektūros ir Teritorijų planavimo poskyriai*;

1.6.4. *Socialinės infrastruktūros priežiūros skyriuje*, naujoje struktūroje vadinamas *Statinių administravimo skyriumi*, panaikinami 2 poskyriai: *Socialinės infrastruktūros* bei *Butų ir energetikos poskyriai;*

1.6.5. *Finansų skyriuje* panaikinami 2 poskyriai: *Biudžeto formavimo ir Finansavimo poskyriai*;

1.6.6 Apskaitos skyriuje naikinami 2 poskyriai: Savivaldybės administracijos apskaitos ir Asignavimų valdytojų apskaitos poskyriai.

**1.7. Išformuojamas Informavimo ir e. paslaugų skyrius.** Skyriuje esantys *Informacijų technologijų ir Vieno langelio ir e. paslaugų poskyriai* tampa savarankiški, nesantys kito struktūrinio padalinio sudėtyje: *Informacinių technologijų skyrius* bei *Klientų aptarnavimo skyrius*. Informavimo ir e. paslaugų skyriaus vedėjo pavaldume esančios vyriausiojo specialisto ir viešųjų ryšių specialisto pareigybės perkeliamos Savivaldybės tarybos ir mero pavaldumui. Šio struktūrinio pokyčio tikslas – sutelkti viešųjų ir tarptautinių ryšių resursus politiniame lygmenyje ir formuoti bei vykdyti vieningą ir efektyvią viešųjų ir tarptautinių ryšių politiką.

**1.8. Steigiami du nauji struktūriniai padaliniai**:

1.8.1. *Tarpinstitucinio koordinavimo grupė* formuojama iš savarankiškos tarpinstitucinio bendradarbiavimo koordinatoriaus pareigybės, vyriausiojo specialisto, esančio Socialinių reikalų departamento direktoriaus pavaldume, bei vyriausiojo specialisto pareigybės (nauja pareigybė). Siūloma sustiprinti šią sritį, kadangi pastaruoju metu mieste vis aktualesnės tampa nepilnamečių asmenų nusikalstamumo, socialinės rizikos šeimų ir jose augančių vaikų integravimo į bendruomenę problemos. Naujai sukurta grupė vykdys kompleksines ir sudėtingas funkcijas: tarpinstitucinio bendradarbiavimo koordinavimo, siekiant sudaryti palankias sąlygas Savivaldybės teritorijoje gyvenantiems vaikams ir jų tėvams (globėjams, rūpintojams) didinant gyvenimo, asmeninių bei socialinių ryšių kokybę, tenkinant švietimo, socialines ir sveikatos priežiūros paslaugų poreikius, užtikrinančius vaiko gerovę – funkcijas, organizuoti likusių be tėvų globos vaikų laikinąją globą (rūpybą).

1.8.2. *Jaunimo ir bendruomenių reikalų koordinavimo grupė* formuojama iš savarankiškos jaunimo reikalų koordinatoriaus pareigybės, vyriausiojo specialisto, esančio Socialinių reikalų departamento direktoriaus pavaldume, bei vyriausiojo specialisto pareigybės (nauja pareigybė). Grupė vykdys kompleksines funkcijas, apimančias valstybinei (valstybės perduotai savivaldybėms) funkcijai priskirtą jaunimo politikos formavimą ir įgyvendinimą, Savivaldybės institucijų bei įstaigų veiklos koordinavimą jaunimo politikos srityje, Savivaldybės jaunimo politikos programų ir priemonių įgyvendinimą, vietos bendruomenių, savivaldybės teritorijoje veikiančių vietos veiklos grupių, seniūnaičių veiklą, gyventojų įtraukimo į sprendimų priėmimą (pvz. dalyvaujamasis biudžetas).

**1.9. Įsteigiamos 8 vyriausiųjų patarėjų pareigybės** (kuravimo sritys aprašomos 1.10. papunktyje).

**1.10. Pakeičiamas pavaldumas:**

1.10.1. *Savivaldybės administracijos direktoriui* tiesiogiai pavaldūs bendrąsias valdymo funkcijas vykdantys 12 struktūrinių padalinių: *Tarpinstitucinio koordinavimo grupė, Jaunimo ir bendruomenių reikalų koordinavimo grupė, Centralizuoto vidaus audito skyrius, Finansų skyrius, Apskaitos skyrius, Personalo skyrius, Turto valdymo skyrius, Bendrasis skyrius, Teisės skyrius, Viešųjų pirkimų skyrius, Informacinių technologijų (IT) skyrius, Strateginio planavimo skyrius, duomenų apsaugos pareigūno pareigybė* bei *dvi vyriausiojo patarėjo pareigybės;* vyriausiųjų patarėjų pareigybių kuruojamos sritys – gerosios valdysenos principų diegimas, efektyvus finansų valdymas, išmaniųjų technologijų diegimas, procesų valdymas, skaitmeninimas;

1.10.2. *Savivaldybės administracijos direktoriaus pavaduotojui* nustatomos 2 kuruojamos sritys, pavaldūs struktūriniai padaliniai ir pareigybės:

1.10.2.1. *4 vyriausiojo patarėjo* pareigybės bei *2 vyriausiojo specialisto - ekonomisto* pareigybės. Vyriausiųjų patarėjų funkcijų sritys: investicinių ir neinvesticinių projektų valdymas, statybos ir infrastruktūros plėtra, urbanistinė plėtra, investicijų pritraukimas į miesto teritorijas, miesto priežiūra, kompleksinis viešųjų erdvių tvarkymas. Vyriausiojo specialisto – ekonomisto pareigybės reikalingos planuoti ir koordinuoti Savivaldybės administracijos direktoriaus pavaduotojui priskirtų sričių programų lėšų poreikio užtikrinimą;

1.10.2.2. *Miesto priežiūros sritis*, apimanti valstybės ir savivaldybės politikos gamtos išteklių bei kitų aplinkosaugos objektų reguliavimo, atliekų tvarkymo, kraštovaizdžio, želdinių, keleivių vežimo, saugaus eismo, būsto energetikos, renovavimo ir eksploatacijos, socialinės infrastruktūros, miesto ir kapinių tvarkymo, viešosios tvarkos priežiūros, civilinės saugos srityse įgyvendinimą. Miesto priežiūrą vykdys 5 skyriai: *Transporto, Aplinkosaugos, Statinių administravimo, Miesto tvarkymo, Viešosios tvarkos;*

1.10.2.3. *.10.2.. usaaldybė)Miesto vystymo sritis*, apimanti Klaipėdos miesto ekonominės plėtros strategijos iki 2030 metų įgyvendinimo koordinavimą ir priežiūrą, dalyvavimą įvairiuose Europos Sąjungos ir kitų programų finansuojamuose projektuose, investicinių projektų įgyvendinimą, Savivaldybės funkcijų teritorijų planavimo, žemėtvarkos, statybos leidimų ir statinių priežiūros užtikrinimą, paveldosaugos, geodezijos ir kartografijos klausimų įgyvendinimą, teritorijų planavimo, Savivaldybės teritorijos bendrojo plano, detaliųjų ir specialiųjų planų rengimą, sprendinių įgyvendinimą, planinių Savivaldybei priklausančių nuosavybes teise objektų projektavimą, kapitalinį remontą, rekonstravimą, tiesimą ir statybą, nekilnojamojo kultūros paveldo ir Savivaldybės įsteigtų saugomų teritorijų apsaugos užtikrinimą. Miesto vystymo srityje veiks 8 struktūriniai padaliniai: *Ekonominės plėtros grupė, Statybos ir infrastruktūros plėtros, Paveldosaugos, Statybos leidimų ir statinių kontrolės, Žemėtvarkos, Urbanistikos ir architektūros, Geodezijos ir GIS bei Projektų skyriai*.

1.10.3.*Savivaldybės administracijos direktoriaus pavaduotojui* nustatomos 2 kuruojamos sritys ir pavaldūs struktūriniai padaliniai ir pareigybės:

1.10.3.1. *2 vyriausiojo patarėjo pareigybės*, vykdančios funkcijas švietimo, sporto ir kultūros bei tarpsektorinio bendradarbiavimo, paslaugų verslui ir gyventojams, socialinės paslaugų organizavimo srityse;

1.10.3.2. *Paslaugų miestiečiams sritis*, apimanti valstybės ir savivaldybės politikos socialinių paslaugų ir paramos, socialinio būsto, sveikatos apsaugos, civilinės būklės aktų registravimo ir gyvenamosios vietos deklaravimo srityse įgyvendinimą, minėtų sričių veiklos planavimą ir jų įgyvendinimą. Funkcijas įgyvendins 6 skyriai: *Sveikatos apsaugos, Civilinės metrikacijos ir registracijos, Licencijų ir leidimų, Klientų aptarnavimo, Socialinių paslaugų, Socialinio būsto*;

1.10.3.3. *Ugdymo ir kultūros sritis*, apimanti valstybės ir savivaldybės politikos švietimo, kultūros, sporto srityse įgyvendinimą, minėtų sričių veiklos planavimą ir įgyvendinimą, efektyvų skirtų lėšų planavimą panaudojimą bei centralizuotos biudžetinių įstaigų apskaitos įgyvendinimą. Ugdymo ir kultūros politikos įgyvendinamas yra 5 struktūrinių padalinių kompetencija: *Švietimo, Sporto, Kultūros, Planavimo ir analizės, BĮCAS.*

**2. Projekto rengimo priežastys ir kuo remiantis parengtas sprendimo projektas**

Vietos savivaldos įstatymo 16 straipsnio 2 dalies 10 punkte nurodyta, kad išimtinė savivaldybės tarybos kompetencija yra savivaldybės administracijos struktūros, nuostatų ir darbo užmokesčio fondo tvirtinimas, didžiausio leistino valstybės tarnautojų pareigybių ir darbuotojų, dirbančių pagal darbo sutartis, skaičiaus savivaldybės administracijoje nustatymas savivaldybės administracijos direktoriaus siūlymu mero teikimu.

**3. Kokių rezultatų laukiama.**

Savivaldybės administracijos naujos struktūros patvirtinimu būtų pasiekta šių rezultatų:

* sumažėtų valdymo grandžių skaičius, funkcijų dubliavimas, neefektyvaus techninio darbo kiekis;
* pereita prie projektinio darbo organizavimo – aukščiausios kvalifikacijos, ekspertinio lygmens darbuotojai būtų atsakingi už svarbiausius projektus;
* įdiegta atsakomybė už rezultatą: vyr. patarėjams, projektų vadovams, struktūrinių padalinių vadovams pareigybių aprašymuose būtų nustatyta atsakomybė už rezultatą, o ne procesą;
* sustiprinta Savivaldybės administracijos vidinė komunikacija, labiau taikomas komandinio darbo principas, tarpsektoriškumas ir bendradarbiavimas tarp padalinių, įstaigų, išorės subjektų;
* diegiami visuotinės kokybės vadybos principai ir stiprinamas procesų valdymas: nustatomi, stebimi ir nuolat tobulinami procesai siekiant optimizuoti vidaus administravimą ir geriau atitikti klientų lūkesčius.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Poreikis darbo užmokesčio nustatymui perkėlus į aukštesnes pareigas (skyrių, nesančių kito struktūrinio padalinio sudėtyje, vedėjai) 27 darbuotojams sudaro: 27 darbuotojai \* 0,5 koef. \* 176 Eur (bazinis dydis) \*12 mėnesių = 28512 Eur metams be darbdavio įmokos.

Lėšos reikalingos tuo atveju, jeigu šiuo metu dirbantys tarnautojai ar darbuotojai atsisakytų dirbti pakeistomis sąlygomis ir reikėtų nutraukti tarnybos ar darbo santykius. Prognozuojant išeitines išmokas lėšų poreikis: 5 darbuotojai \* 12 koef. \* 176 Eur \* 5 mėnesiai = 52800 eur.

**6. Lėšų poreikis sprendimo įgyvendinimui.**

Pertvarkai 2020 metais papildomų lėšų reikės - 81312 Eur.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – Klaipėdos miesto savivaldybės administracijai bus sudarytos galimybės efektyviau organizuoti įstaigos darbą. Neigiamos pasekmės – nenumatytos.

PRIDEDAMA:

1. Teisės aktų išrašas, 3 lapai.
2. Klaipėdos miesto savivaldybės administracijos struktūros lyginamasis projektas, 1 lapas.
3. Klaipėdos miesto savivaldybės tarybos 2018 m. birželio 28 d. sprendimo Nr. T2-124 „Dėl Klaipėdos miesto savivaldybės tarybos 2009 m. lapkričio 26 d. sprendimo Nr. T2-387 „Dėl Klaipėdos miesto savivaldybės administracijos struktūros ir nuostatų patvirtinimo“ pakeitimo“ kopija, 2 lapai.

Savivaldybės administracijos direktorius Gintaras Neniškis